Adr. Unse vruntlike grote myt begheringe alles guden vorgescreven myt all deme, dat wy gudes vormogen. Ersame, leve, besunderge vrond und gode ghunre. Wy hebben wol vornomen, dat her Kristyern hovetman clage over uns gevort hevet, wu dat wy unses heren des konynges undersaten an ereme gude solen ghehindert unde beschedeget hebben, de hir unse stat unde havene soken. Hiirumme, leve vrunt, so bidde wy juwer ersamicheit ghutliken to wetene, also gii ok lichte wol vornomen hebben, dattet over deme jare tusschen den gemeynen steden unde copmanne van der hense unde den Russen buten stunt, alse dat de copman ere lant nicht soken mochte. Also vorbode wii hiir by medeweten der gemeynen stede, dat me van hiir ut unser havene nynerleye gud utvoren mochte, men moste dat vorrechten unde besweren, dat me dat gud uppe de Russen nicht voren wolde, deme ghemeynen copmanne van der hense to vorvange unde tho schaden; men wat gudes, dat me van hiir utvoren wolde in de riike unses heren des konunges, dat me vorrechten wolde, dat se dat gud in den riiken sliiten wolden unde nicht uppe de Russen voren wolden, des mochte een juwelik van hiir utvoren, wu vele dat he wolde. Darumme, leve, besunderge vrond und gude ghunre, bidde wy juwe leve myt alleme vliite begherende, dat gii heren Cristiern, hovetman to Wyborch, in dussen zaken ghutliken underwysen unde berichten willen, dat he uns der sake nicht to unwillen neme; wat wy darane gedan hebben, dat hebbe wy gedan van der gemeynen stede wegen in des gemeynen copmans beste. Hiirmede siit deme almechtigen Gode bevolen. Gescreven, under unsen secreete, an sunte Philippes unde Jacobes avende. Borghermester unde rat to Revale.